section_heading: Povijest
paragraph_text: Učitelj So je za vrijeme rata radio kao specijalni agent japanske Vlade i Ministarstva vanjskih poslova. Njegovo zanimanje ga je odvelo u Kinu, gdje je, zbog prirode svojeg posla, došao u izravni kontakt s mnogim raznovrsnim oblicima kineskih borilačkih vještina i drevnim hramom Shaolin. Poučen svojim prijašnjim poznavanjem japanskih borilačkih vještina i sedamnaestogodišnjim iskustvom vježbanja u Kini, po povratku u Japan rađa se Shorin Ji Kenpo. To ime je odabrano upravo zato što se tehnike ove vještine baziraju na tehnikama vještina Shaolina i, znajući i uvažavajući učenje hrama, učitelj So niti u jednom dijelu nije prisvojio ili svojatao vještinu kao svoju osobnu kreaciju. Dapače, njegova namjera je bila prenijeti duh tradicije hrama Shaolin koja uvježbava duh i tijelo, te podučava: disciplinu, odgovornost, pouzdanost, unutarnji sklad i suosjećanje sa svim živim bićima - kvalitete koje se ističu u filozofiji i podukama Zen ("Chan") budizma.